Hans Kristian Skibby (DF), 2012-02-09:
Man fristes til at sige, at det er dyrt at være bank i Danmark, og at det dermed også er dyrt at være dansker, for vi ved jo godt, hvor regningerne ender, og når man pålægges flere restriktioner og flere regelkrav og flere byrder, ja, så medfører det selvfølgelig også, at bankerne prøver at finansiere de her ting ad anden vej.
Det burde man måske være negativt indstillet over for, men det er vi sådan set ikke, fordi alternativet ville være meget, meget værre.
Det er vigtigt, at vi har en banksektor i Danmark, som er progressiv, som er troværdig, og som er engageret, og det betyder, at vi er nødt til at have de her rammevilkår på plads.
Det lovforslag, vi behandler nu, er jo et lovforslag, som udspringer af en aftale indgået den 25. august 2011 mellem den daværende VK-regering og Dansk Folkeparti, Liberal Alliance, Radikale Venstre, SF og Socialdemokraterne – altså så at sige hele Folketinget.
I den forbindelse blev det aftalt, at der skulle nedsættes en arbejdsgruppe, som skulle se nærmere på finansieringsformen for Garantifonden for Indskydere og Investorer, da fondens formue skal øges i perioden 2013-2027 for at styrke fondens situation.
Som ordføreren for Socialdemokraterne var inde på, indeholder det her lovforslag flere delelementer, bl.a. ændringen af finansieringsformen for Garantifonden for Indskydere og Investorer, således at der fremover fastsættes et fast årligt bidrag for pengeinstitutternes betaling til fonden.
Formålet hermed er jo at tilvejebringe en mere jævn og forudsigelig belastning af pengeinstitutterne, således at pengeinstitutterne ved, hvad de kan regne med, og ikke får alt for store uforudsete udgifter.
Samtidig foreslås opgaven under den nuværende afviklingsafdeling i garantifonden udvidet til også at omfatte restrukturering, og fremover skal den også kunne dække udtrædelsesomkostninger fra en datacentral med det klare formål at øge sunde pengeinstitutters interesse for at overtage nødlidende institutter.
Det er selvfølgelig noget, som vi kan se har været gældende i forbindelse med de forskellige mindre banker, som har været i uføre i Danmark.
Vi har selvfølgelig alle sammen en interesse i at sikre investorerne, så vidt det er muligt, men i særdeleshed at sikre bankens kunder fortsat sunde bankforretninger.
Så er der også i forbindelse med det her lovforslag en ændring, som gør, at man kan sikre en mere hensigtsmæssig afvikling eller overdragelse af et nødlidende pengeinstitut, som ikke opfylder de gældende solvenskrav.
Og der er jo fastsat en række krav til det inden for Finanstilsynets arbejde.
Fremover bliver der mulighed for, at et nødlidende institut kan opretholde sin tilladelse i en kortere periode efter instituttets sammenbrud.
Det er også med til at styrke mulighederne for, at i hvert fald de sunde elementer får lov til at fortsætte.
Så er der nogle ændringer omkring noget med Finanstilsynets tavshedspligt, hvor man får en øget beføjelse til at videregive ellers fortrolige oplysninger til andre myndigheder, men også til potentielt overtagende virksomheder, som er interesserede i at overtage nødlidende pengeinstitutter.
Sidst, men ikke mindst indeholder lovforslaget også en udvidelse af medgiftsordningen, således at der bliver et større incitament til, at sunde institutter vil overtage hele eller dele af nødlidende institutter.
Og det er jo noget, som sådan set er en fordel for alle i det danske samfund, for hvis man er kunde i en bank og den kommer i økonomisk uføre, kan det absolut være en fordel, hvis det lykkes at få alle de sunde dele videreført enten hos et andet kreditinstitut eller på andre ejervilkår.
Det er et omfattende lovforslag, som indeholder mange forskellige delelementer, men samlet set er det et lovforslag, som gør vores bankers troværdighed væsentlig bedre i Danmark.
Det er en del af vores finansielle stabilitet, og det er en del af bankaftalen.
Og det betyder selvfølgelig også, at Dansk Folkeparti kan støtte lovforslaget.